Barcelona destina més de 5 milions d’euros de l’impost turístic a 39 projectes

Els recursos s’inverteixen en el foment d’activitats culturals i en iniciatives per diversificar el turisme al territori

Al llarg del mandat, l’Ajuntament ha gestionat més de 54 milions procedents d’aquest impost i ha posat en marxa un recàrrec municipal, que suposarà per a 2023 uns ingressos addicionals de 52 milions d’euros

Des de la seva creació l’any 2012, l’impost turístic ha permès finançar a Barcelona prop de 400 projectes que reverteixen en la millora de la ciutat i en la seva projecció internacional

La Comissió de Govern d’ahir va aprovar destinar un total de **5.454.997,95** d’euros que provenen de l’Impost d’Estades en Establiments Turístics (IEET) a projectes de desenvolupament turístic que es duran a terme als districtes i al finançament i la promoció d’activitats culturals de rellevància per a la projecció internacional de la ciutat.

En aquest nou paquet de projectes que es financen amb IEET, el conjunt dels districtes de la ciutat rebran més d’1’6 milions euros que aniran a l’impuls de mesures per la creació de nous imaginaris, la millora dels productes i la gestió turística, la diversificació del turisme al territori i la reducció d’impactes en espais d’elevada afluència turística.

|  |  |  |
| --- | --- | --- |
| **Districte** | **Dotació aprovada** | **Projectes** |
| Ciutat Vella | 180.000 € | 2 |
| Eixample | 200.384 € | 4 |
| Sants-Montjuïc | 230.000 € | 3 |
| Les Corts | 84.500 € | 6 |
| Sarrià – Sant Gervasi | 57.928 € | 2 |
| Gràcia | 250.000 € | 1 |
| Horta – Guinardó | 77.039 € | 2 |
| Nou Barris | 187.465 € | 2 |
| Sant Martí | 250.000 € | 1 |
| Sant Andreu | 130.000 € | 1 |
| **TOTAL DISTRICTES** | **1.647.316 €** | **24** |

A **Sants-Montjuïc** amb una inversió total de **230.000** **euros**, se subvencionen tres projectes.

D’una banda, *Viu el teu Montjuïc, el* Parc *de la Cultura 2023*. Aquesta ja serà la 3a edició del festival que durant un cap de setmana programaactivitats coorganitzades amb tots els operadors culturals del parc i entitats del teixit cultural dels barris limítrofs, així com propostes de natura i redescobriment del patrimoni històric de Montjuïc.

També es dona continuïtat a la Taula del Sector Turístic, que promou iniciatives de sostenibilitat de l’ecosistema turístic del districte. I es finançarà un catàleg online de proveïdors de proximitat, gestionat pel districte i Barcelona Activa, per als hotels de Sants-Montjuïc.

A **Les Corts** es destinen **84.500 euros** a diferents actuacions, com New Icons, una desfilada de moda i creacions d’autor internacional, que tindrà també una dimensió local, organitzada pel centre de creació artística La Caldera. També s’impulsen rutes inclusives per descobrir Les Corts amb 30 visites guiades adaptades a criteris d’accessibilitat i obertes a tothom però amb atenció als col·lectius amb necessitats diverses: persones amb diversitat funcional, gent gran, col·lectius amb problemàtiques de salut, etc.

L’import també es dedicarà a la producció i edició de vídeos per mostrar el patrimoni històric, artístic i arquitectònic dels barris de Les Corts, La Maternitat i Sant Ramon i Pedralbes, així com la reedició de 20.000 plànols turístics, comercials i de serveis i l’actualització de la webapp del mapa turístic de les Corts. També es farà una senyalització d'espais emblemàtics del districte amb faristols informatius dotats d'un codi QR que amb petits documentals sobre les característiques de cada espai.

Finalment, es finançarà una exposició sobre el monument als repatriats d'ultramar que hi ha al Cementiri de les Corts, amb l'objectiu de donar a conèixer el panteó que ja s'ha restaurat també amb finançament de l’impost turístic.

Al districte de **Gràcia** es destinen **250.000** **euros** a la continuïtat i ampliació del Pla de Places 2023, que preveu accions com taules ciutadanes de debat, campanyes de sensibilització, dinamització familiar i infantil, i activitats de Nadal a les places del Sol, del Diamant, del Raspall i la plaça del Poble Gitano. També es preveu l’ampliació a dues places més del servei de gestió de conflictes durant els mesos de major afluència a l’espai públic, i propostes de diversificació amb nous punts d’interès per donar a conèixer el patrimoni cultural, històric, obrer i arquitectònic del districte: celebració del centenari del Viaducte de Vallcarca, visites al Refugi de la plaça de la Revolució de Setembre de 1868, promoció de la Rumba Catalana com a patrimoni cultural immaterial de la UNESCO.

A **Nou Barris** disposaran de **187.465 euros** per a diferents projectes culturals. Durant la Festa Major es posarà en marxa un bus panoràmic per mostrar el patrimoni i entorn natural del districte, estàtues humanes a la plaça Major de Nou Barris, un programa d’activitats infantils al parc Central i una campanya de dinamització comercial lligada als esdeveniments culturals i creatius. Es dona suport també al Festival Desvario-Flamenco, al Festival d’Estiu al Pati i al Laboratori d’Art Urbà, un projecte per generar espais d’intervenció artística i instal·lacions o actuacions per atraure visitants i artistes vinguts d’arreu.

A **Sant Martí** l’impost finança amb **250.000 euros el programa** *Cultura a l’espai públic*, que es desplega al barri del Besòs i el Maresme en el marc del Pla de Barris, a través del suport a la comunicació, infraestructura i dinamització de la programació cultural pels caps de setmana del 2024 d’aquests barris.

A **Ciutat Vella** es destina un total **de 180.000 euros** a dos projectes. Una de les accions és la transformació en cabina sanitària d’una de les parades de floristes de la Rambla, una zona amb una elevada afluència de visitants i que requereix de més lavabos públics.

També es farà una prova pilot per fomentar l’enxarxament entre els hotels del districte, entitats socials, comerç de proximitat i equipaments culturals per fer arribar el turisme responsable i de proximitat connectant l’oferta i la demanda socialment responsable.

A **Sant Andreu,** **130.000 euros** aniran al projecte de consolidació estructural de la Capella dels Segadors, catalogada com a Bé d’Interès Nacional, i a realitzar els estudis previs per la seva rehabilitació, de forma que esdevingui un espai visitable en els entorns de l’Església de Sant Andreu del Palomar, les Cases del Pont i el Pont del Molí.

A **Horta-Guinardó** s’invertiran **77.039 euros** en diversos projectes. Al Centre de Natura Can Soler s’impulsarà una xarxa d´itineraris i activitats de dinamització als espais naturals dels barris de muntanya, amb rutes temàtiques, de descoberta de l´entorn, lúdiques i pedagògiques, amb la finalitat de donar a conèixer la biodiversitat i el patrimoni natural i rural tant als residents d’aquests barris com als visitants d’arreu.

També es destinarà una part de la inversió a les Bateries Antiaèries del Turó de la Rovira, per tal de garantir-ne un bon ús amb mesures de vigilància, control d’accessos i serveis d’higiene.

A **Sarrià-Sant Gervasi,** **57.928 euros** aniran a dues accions culturals. Una part es dedicarà a recursos que afavoreixin que les persones amb discapacitat cognitiva i/o visual puguin gaudir de les visites guiades de la Ruta modernista a l’Avinguda Tibidabo.

A Collserola, es crearà un itinerari amb instal·lacions land-art i escultures a l’aire lliure permanents per diferents espais de la zona de muntanya del districte, per revaloritzar els elements paisatgístics, naturals i culturals de Collserola.

A **l’Eixample, 200.384 euros** es distribuiran en quatre projectes.

Es donarà continuïtat al programa de visites guiades en diferents idiomes a la Model, que s’adrecen tant a públic escolar com familiar o turístic, i que ajuda a descobrir tots els detalls de la controvertida història d’aquest antic centre penitenciari.

D’altra banda, s’impulsaran eines de promoció i dinamització de la Fira de Sant Tomàs, la Fira de Reis a la Gran Via i la Fira de Nadal a la plaça de la Sagrada Família, amb l’objectiu d’incorporar aquestes fires als recorreguts turístics i fomentar el coneixement de les tradicions locals per difondre-les i promocionar-les. També es preveu promoure la cursa Milla Sagrada Família, una jornada festiva i accessible per a tots els públics.

**Aposta per a la promoció internacional de la ciutat i un visitant interessat en la cultura**

A banda dels projectes presentats per cadascun dels districtes, la comissió de govern ha dotat també amb 3’7 milions una quinzena de programes i iniciatives culturals per a la promoció internacional de la ciutat.

Així, des de la Regidoria de Turisme i Indústries Creatives es dona suport enguany a la Direcció de programes culturals per a l’organització dels grans festivals i aparadors de la cultura local i internacional com el **Festival Grec, La Mercè**, la **Celebració de Cap d’Any** o el festival **BCNLlum** que rebran, cadascun, 300.000 euros dels fons recaptats per l’impost turístic.

Altres partides es dedicaran a esdeveniments per a la promoció del comerç i la restauració. El programa Dissenyem Comerç rep 225.000 mil euros per materialitzar les propostes de millora per als eixos comercials elaborades per estudiants d’escoles de disseny, mentre 100.000 euros es dedicaran al programa Òpera i Comerç i a un concurs professional de pinxos i tapes al juny, on participen 48 establiments de Barcelona i rodalies.

Altres programes que rebran suport són el concert de l’OBC a la Platja el dia Internacional de la Música, el 21 de juny; el projecte d’Aparadors Artístics que vincula l’art amb el comerç singular i arrelat al Barri Gòtic; la BCN Eurovision Party, que reuneix a la ciutat més de 20 delegacions internacionals; o diverses activitats programades en el marc del Bicentenari del Passeig de Gràcia.

Els fons de l’IEET finançarà també amb 75.000 euros el projecte “La Rambla, nou model de turisme urbà”, impulsat per l’Associació d’Amics, Veïns i Comerciants de la Rambla, que vol dinamitzar aquest espai icònic de la ciutat amb una oferta conjunta d’activitats adreçades al públic local.

Pel que fa a l’impuls de projectes de preservació, recuperació i millora dels recursos turístics, més de 130.000 euros es destinaran a l’increment de la dotació i renovació dels lavabos de les platges de Nova Icària, Bogatell, Somorrostro i Sant Miquel.

Finalment, el **Consorci de Turisme de Barcelona** rebrà un total d’un milió i mig d’euros que es destinaran a accions de promoció de Barcelona com a destinació de turisme urbà i a iniciatives de foment de la sostenibilitat i la participació. El Consorci els dedicarà a l’assessorament, formació i acompanyament a les empreses i entitats del sector turístic que participen en el Compromís per a la Sostenibilitat Turística Barcelona Biosphere. Es tracta de recursos per tal que les empreses millorin els seus processos cap a una gestió basada en la sostenibilitat i que ho facin alineades amb l’estratègia de gestió turística de la ciutat. Destaquen també les campanyes de promoció internacional d’esdeveniments com la Campanya de Nadal 2023 o Gala gastronomica Michelin que es farà al novembre.

Pel que a la participació, el Consorci presta suport també a la gestió del Consell de Turisme i Ciutat, l’organisme de participació sectorial amb representació d’un ventall molt ampli d’interessos i sensibilitats al voltant de l’activitat turística.

**54 milions d’euros de l’Impost d’Estades en Establiments Turístics (IEET) invertits a la ciutat**

Al llarg de tot el mandat, l’Impost d’Estades en Establiments Turístics (IEET) ha suposat per a l’Ajuntament un ingrés de 54,8 milions d’euros, que s’han destinat a projectes de desenvolupament turístic a diferents districtes de la ciutat i a la promoció d’activitats esportives, gastronòmiques i culturals de rellevància per a la projecció internacional de la ciutat i la captació de turisme de qualitat.

Aquests paquets d’inversions finançades amb una part de la recaptació de l’IEET a la ciutat, prioritzen també aspectes de l’activitat turística que són estratègics per Barcelona.

Són les propostes culturals que diversifiquen el turisme al territori creant nous atractius als barris, els projectes de recuperació de la memòria històrica i els que proposen una millor gestió de l’ordenació i els usos en els barris amb una elevada afluència de visitants per garantir la preservació de la convivència, les millores en espais o actius turístics del territori, així la promoció de bones pràctiques en pro d’un turisme responsable.

Amb aquest fons s’han finançat diferents projectes territorials complementaris a les actuacions dels Fons Europeus per tal de donar impuls a l’economia del visitant, a la posada en valor d’elements d’interès de ciutat als districtes i al suport a iniciatives culturals i creatives.

En l’àmbit de la promoció d’esdeveniments amb ressò internacional destaca l’impuls de cites esportives com la Copa Amèrica o les campanyes de difusió d’accions de ciutat com el programa de dinamització cultural i comercial de Nadal a Plaça Catalunya i Plaça Universitat; o el recolzament al teixit local de la restauració o el comerç de proximitat com el 50BestBars i el Dissenyem Comerç.

En l’àmbit de l’ordenació i gestió del turisme destaquen els programes d’agents cívics, un servei per la millora de l’experiència turística, en espais de gran afluència; els visualitzadors per combatre l’allotjament il·legal; programes de formació acadèmica amb universitats o la gestió d’espais d’elevada afluència, com les places de Gràcia o Ciutat Vella.

La sostenibilitat és un altre dels eixos d’inversió de l’impost. Destaca el recolzament a la certificació Biosphere que reconeix  entitats i empreses des sector turístic que aposten per una gestió respectuosa amb el medi ambient, la cultura i el retorn social i econòmic. En la mateixa línia es troben els projectes del programa Impulsem el que Fas.

Des de la creació de l’impost l’any 2012, Barcelona ha finançat en total prop de 400 projectes amb els recursos procedents d’aquest fons, que es va veure fortament afectat per l’aturada de l’activitat turística provocada per la covid-19.

En aquest mandat, s’ha posat en marxa també un recàrrec municipal sobre l’impost per a la ciutat de Barcelona, amb un calendari de desplegament progressiu fins 2024, i que preveu per a enguany l’ingrés de 52 milions d’euros addicionals. Aquests recursos, a diferència de l’impost, no tenen caràcter finalista i es transfereixen en la seva totalitat a l’Ajuntament sense que hi hagi afectació a la seva destinació.